La Bibia piemontèisa/Testament Vej/Isaia/Isaia 18


Isaia

18

Avertiment ai faraon etiòpich 

 Tristëssa a la tèra dël zonzoné dle bòje ch’it treuve da l'àutra banda dij fium d'Etiòpia! Ch'it mande d'ambassador via mar, ch'a sghijo an sël fior d'eva an piròghe ëd papir: Andé  mëssagé lest, anvers ëd na gent àuta e dal plagi  brunì, anvers un pòpol tëmmù da na banda e da l'àutra, na nassion fòrta e crasanta, ant un pais ansorgà da j'eve. Tuti vojàutri j’abitant dël mond ch’i popoleve la tèra, vardé quand ch’as alverà un drapò ‘d bataja  an sle montagne! Quand ch’as butrà a soné ‘l còrn, scotelo! Përchè Nosgnor a l’ha dime: “Dal leugh anté ch’i son i beicherai con tuta calma, tanme la calma d’un di luminos e càud, tanme la calma ‘d na nìvola ‘d ceja ant ël calor dl’istà.  Anans ëd la vendùmia, quand che la vigna a l’é fiorìa e la fior a sia vnùita na rapa mura, antlora Dé a tajerà ij brombo amprodutiv con soa poarin-a e a  butrà da part la sarmenta. Toa armeja fòrta a sarà abandonà mòrta ant ij camp a disposission dij voltor ëd le montagne e dle béstie ferose. A l’é parèj che j’osej d rapin-a a pasran l’istà a mangeje la carn e le bestie ferose a rusiene j’òss d’invern. An col temp-lì l Signor Dé d’Israel a ‘rseivrà dj’oferte pròpi da cola gent àuta e dal plagi  brunì, da col pòpol tëmmù da na banda e da l'àutra, da cola nassion fòrta e crasanta ant un pais ansorgà da j'eve. A saran lor a porté dj’oferte a Gerusalem, anté ch’a l’ha soa ca Nosgnor, ël Dé dl’Univers.

Nòte 

Bibia
Testament Vej
Isaia